**АНЕКС V**

У СКЛАДУ СА ЧЛАНОМ 15.

ОЛАКШАВАЊЕ ТРГОВИНЕ

**АНЕКС V**

У СКЛАДУ СА ЧЛАНОМ 15.

ОЛАКШАВАЊЕ ТРГОВИНЕ

Члан 1.

***Општи принципи***

У циљу служења интересима својих пословних заједница и стварања трговинског окружења које ће им омогућити да користе погодности које нуди овај Споразум, Стране су сагласне да посебно сљедећи принципи представљају основу надлежним органима за разраду и спровођење мјера за олакшавање трговине:

(а) транспарентност, ефикасност, поједностављење, усклађеност и досљедност трговинских поступака;

(б) промоција међународних стандарда;

(ц) досљедност везана за примјену мултилатералних инструмената;

(д) кориштење информационе технологије на најбољи могући начин;

(е) висок стандард јавних услуга;

(ф) владина контрола базирана на управљању ризиком;

(г) сарадња царине и других органа на граници унутар сваке Стране; и

(х) консултације између Страна и њихових пословних заједница.

Члан 2.

***Транспарентност***

1. Свака од Страна ће одмах објавити на интернету, уколико је могуће на енглеском језику, све законе, прописе и управне одлуке опште примјене које се односе на трговину робом између држава ЕФТА-е и Босне и Херцеговине.

2. Свака од Страна ће основати информативни центар за царинска и друга питања обухваћена овим Анексом, са којим ће се моћи успоставити контакт на енглеском језику путем интернета.

3. Свака од Страна ће консултовати своју пословну заједницу о њеним потребама, а у смислу доношења и имплементације мјера за олакшавање трговине, уз напомену да посебну пажњу треба посветити интересима малих и средњих предузећа.

1. Свака од Страна ће се постарати да буде обезбијеђен разуман временски период између објављивања закона и прописа опште примјене који се односе на међународну трговину робом и њиховог ступања на снагу.
2. Свака од Страна ће учинити доступним, а посебно на интернету, све предложене законе и прописе опште примјене који се односе на међународну трговину, у намјери да се заинтересованим лицима пружи прилика да дају коментаре на њих.
3. Свака од Страна ће учинити доступним на интернету или другачије:

(а) примијењене царинске стопе за производ, укључујући и метод кориштен за обрачунавање износа царине;

(б) дажбине и таксе које ће се примјењивати, или у случајевима кад је то потребно, обавјештење о начину обрачунавања дажбина и такси;

(ц) захтјеве који се примјењују за специфичан производ на одговарајућем граничном прелазу или улазној луци;

1. Свака од Страна ће на јединствен начин, непристрасно и објективно спроводити своје законе, прописе и управне одлуке који се односе на међународну трговину робом и услугама.

Члан 3.

***Сарадња***

1. Стране могу, према потреби, да утврде и доставе Заједничком одбору на разматрање даље мјере у циљу олакшавања трговине међу Странама.

2. Стране ће унапређивати међународну сарадњу на одговарајућим мултилатералним форумима о олакшавању трговине. Стране ће размотрити одговарајуће међународне иницијативе о олакшавању трговине како би утврдиле и доставиле Заједничком одбору на разматрање додатне области у којима заједничко дјеловање може да допринесе остварењу заједничких циљева.

Члан 4.

***Претходне одлуке***

1. Страна ће на разуман начин и благовремено на писмени захтјев донијети обавезујућу, писмену претходну одлуку, која садржи све неопходне информације о увознику, произвођачу или извознику основаном на њеној територији, или извознику или произвођачу са територије друге Стране[[1]](#footnote-1), везану за:

(а) тарифно сврставање производа;

(б) правила о поријеклу која ће се односити на производ;

(ц) остала питања о којима се Стране евентуално договоре.

1. Страна која одбије да донесе претходну одлуку ће у што краћем року о томе у писменој форми обавијестити подносиоца захтјева, наводећи на основу чега одлука није донесена.
2. Свака од Страна ће обезбиједити да претходна одлука ступи на снагу на дан доношења или на други дан назначен у одлуци, под условом да чињенице или околности на којима је одлука заснована остану непромијењене.
3. Страна може да ограничи рок важења претходне одлуке на период предвиђен домаћим законодавством.
4. Свака од Страна ће настојати да информације о претходним одлукама, за које сматра да могу бити од значаја другим учесницима у промету робе, буду доступне јавности, узимајући у обзир потребу заштите повјерљивих информација.

Члан 5.

***Поједностављење међународних трговинских поступака***

1. Стране ће примјењивати трговинске и граничне процедуре које су једноставне, разумне и непристрасне.

2. Стране ће ограничити контроле, формалности и број докумената потребних у контексту трговине робом између Страна на оне која су неопходне и прикладне како би се осигурало поштивање законских захтјева и на тај начин у највећој могућој мјери поједноставили одговарајући поступци.

3. Страна увозница неће захтијевати копију извозне декларације од увозника. Овај став не искључује мјере предузете у складу са чланом 24. Споразума.

4. Стране ће примјењивати ефикасне трговинске поступке, засноване на међународним стандардима када је то потребно, у циљу смањења трошкова и непотребних кашњења у међусобној трговини, а посебно стандардне и препоручене праксе Центра за олакшавање трговине и електронско пословање Уједињених нација (UN/CEFACT), Међународне организације за стандардизацију (ISO) и Свјетске царинске организације (у даљем тексту „WCO“), укључујући и принципе ревидоване Међународне конвенције о поједностављивању и усклађивању царинских поступака (Ревидирана Конвенција из Кyота).

5. Свака од Страна ће, што је прије могуће, усвојити или наставити са примјењивањем поступака који:

* 1. предвиђају претходно електронско достављање и обраду информација прије физичког пристизања робе у циљу убрзавања њеног царињења; и

(б) омогућавају увозницима пуштање робе прије испуњења свих услова за

увоз које је поставила та Страна, уколико увозник обезбиједи довољне

гаранције и ако се одлучи да није неопходан ни даљи преглед, физичка

контрола, ни достављање било којих других докумената.

Члан 6.

***Надлежне царинарнице***

1. Стране ће одредити царинарнице у којима роба може бити представљена или оцарињена. При одређивању надлежности и локације ових канцеларија и њиховог радног времена, фактори које треба узети у обзир укључују посебно захтјеве трговине.

2. Свака од Страна ће, у зависности од расположивих ресурса, обављати царинске контроле и поступке ван одређеног радног времена или ван простора царинарница, ако је то трговац из оправданих разлога захтијева. Било који са тим повезани трошкови или таксе биће ограничени на приближне трошкове пружених услуга.

Члан 7.

***Управљање ризиком***

1. Свака од Страна ће на основу управљања ризиком одредити која ће лица, робе или превозна средства бити прегледана и одредиће степен контроле који ће се примјењивати.

2. У идентификовању и рјешавању ризика везаних за улаз, излаз, транзит, трансфер или крајњу употребу роба које са царинске територије једне Стране пређу на царинску територију других Страна, или присуство роба које нису у слободном оптицају, Стране ће систематски примјењивати објективне поступке и праксе управљања ризиком.

3. Поступци и царинска контрола на граници у свакој од Страна, укључујући обављање прегледа докумената, физичког прегледа и прегледа након царинске контроле, неће представљати већи терет од оног који је неопходан како би се ограничила њихова изложеност овим ризицима.

Члан 8.

***Систем овлаштених привредних субјеката***

1. Стране које имају Систем овлаштених привредних субјеката или сигурносне мјере које утичу на међународне трговинске токове ће:

(а) пружити другој Страни могућност да склопи споразум о међусобном признавању овлаштења и безбједносних мјера, у циљу олакшавања међународне трговине уз истовремено обезбјеђење дјелотворне царинске контроле; и

(б) се ослањати на одговарајуће међународне стандарде, а посебно

Оквирне стандарде WCО.

Члан 9.

***Царински агенти***

Царински системи и поступци сваке од Стране ће омогућити извозницима и увозницима подношење царинске декларације без потребе обраћања царинским агентима.

Члан 10.

***Дажбине и таксе***

1. Дажбине и таксе било којег карактера, осим увозних царина и пореза у оквиру надлежности из члана IIIГАТТ-а 1994, одређене у вези са увозом или извозом, укључујући и послове у складу са чланом 4, ће бити ограничене на износ приближних трошкова за пружене услуге и неће представљати индиректну заштиту домаћих производа или опорезивање увоза или извоза за фискалне сврхе.

2. Дажбине и таксе из става 1. се неће рачунати на *ad valorem* основи.

3. Свака од Страна ће званично објавити информације о дажбинама и таксама. Ове информације морају да садрже разлоге за дажбине и таксе, посебно пружене услуге, одговорне органе, дажбине и таксе које ће се примјењивати и начин на који се оне обрачунавају, као и када и на који начин се врши њихово плаћање. Информације ће бити званично објављене на интернету, уколико је могуће на енглеском језику.

4. На захтјев, царински орган или било који други гранични орган Стране, пружаће информације о дажбинама и таксама које се примјењују на увоз робе на територију те Стране, укључујући и методе обрачуна.

Члан 11.

***Легализација докумената***

Страна неће захтијевати легализацију, а посебно конзуларне трансакције, комерцијалне фактуре, увјерења о поријеклу или друге царинске документе, укључујући и одговарајуће дажбине и таксе, у вези са увозом робе друге Стране.

Члан 12.

***Привремени увоз роба***

1. Свака од Страна треба дa омогући привремени увоз роба у складу са међународним стандардима.

2. За потребе овог члана „привремени увоз“ значи царински поступак по којем се одређена роба може ставити у царинско подручје условно ослобођена од плаћања царине. Таква роба се увози за одређену намјену, и биће намијењена за поновни извоз у одређеном року и то без икаквих промјена осим редовне амортизације усљед трошења приликом употребе.

Члан 13.

***Унутрашња и спољна обрада***

1. Свака од Страна ће олакшати поступак привременог увоза или извоза за унутрашњу или спољну обраду у складу са међународним стандардима.

2. За потребе овог члана,

1. „унутрашња обрада“ значи царински поступак према којем се одређена роба може унијети на царинску територију условно ослобођена од плаћања царине. Таква роба мора бити намијењена за поновни извоз у одређеном року након што је прошла кроз производњу, обраду или поправку.

(б) „спољна обрада“ значи царински поступак према којем се одређена роба,

која је у слободном промету на царинској територији, може привремено

извести у иностранство ради производње, обраде или поправке, а затим

поново увести уз потпуно или дјелимично ослобађање од плаћања царине.

Члан 14.

***Сарадња граничних агенција***

1. Стране ће обезбиједити да њихови органи и агенције укључени у граничне и друге контроле увоза и извоза сарађују и координирају своје поступке у циљу олакшавања трговине.

Члан 15.

***Жалба***

Свака Страна ће обезбиједити да увозници, извозници или произвођачи имају право управне или судске жалбе на најмање једном независном нивоу у складу са својим домаћим законодавством.

Члан 16.

***Повјерљивост***

Стране ће све пружене информације у вези увоза, извоза, претходне одлуке или транзита робе сматрати повјерљивим и оне ће бити обухваћене обавезом чувања пословне тајне, у складу са одговарајућим законима сваке од Страна. Власти Страна их неће откривати без изричите сагласности лица или органа који их даје.

\_\_\_\_\_\_\_\_\_\_\_\_\_\_\_

1. У циљу веће сигурности, увозник, извозник или произвођач може поднијети захтјев за претходну одлуку преко прописно овлаштеног представника. Страна може захтијевати да извозник или произвођач основан у другој Страни мора бити заступљен преко прописно овлаштеног представника. [↑](#footnote-ref-1)